
REVIDERT ÅRSPLAN 2008

	AVDELING:
	Avdeling for teknologi


1. Avdelingens måltavle for perioden 2008-2010
Avdelingens måltavle for perioden 2008 – 2010 følger som vedlegg til årsplanen.
2. Avdelingens tallbudsjett for 2008
2.1. Tallbudsjett bevilgningsfinansiert virksomhet (BFV)
	Tall i 1 000
	2008

	 
	 

	Avsetninger
	 

	Avsetning BFV fra 2007 (jfr note 15 til årsregnskapet)
	6 748 

	 
	 

	Driftsinntekter
	 

	Inntekt fra bevilgninger – KD
	61 304 

	Tilskudd fra NFR
	70 

	Tilskudd og overføringer fra andre statlige forvaltningsorganer
	 

	Gevinst ved salg av eiendom, anlegg og maskiner
	 

	Salgs- og leieinntekter
	323 

	Andre driftsinntekter
	771 

	Sum driftsinntekter
	                 62 468 

	 
	 

	Driftskostnader
	 

	Lønn og sosiale kostnader
	55 505 

	Større investeringer
	2 521 

	Andre driftskostnader
	6 840 

	Sum driftskostnader
	64 865

	 
	 

	Periodens resultat (avregning BFV)
	4 351


2.2. Tallbudsjett eksternfinansiert virksomhet (EFV)

	Tall i 1 000
	2008

	Driftsinntekter
	 

	Inntekt EFV - oppdragsprosjekt
	3 606 

	Inntekt EFV - bidragsprosjekt
	2 310 

	Sum driftsinntekter EFV
	5 916

	 
	 

	Driftskostnader
	 

	Lønn og sosiale kostnader
	 2 604

	Andre driftskostnader
	 2 531

	Sum driftskostnader
	5 135

	 
	 

	 
	 

	Periodens resultat (til virksomhetskapital)
	781


3. Strategiområde: Utdanning

3.1. Strategiske prioriteringer

AFT har 2 virksomhetsområder under utdanning: 

1. Studiet 

2. Internasjonalisering

3.1.1  Virksomhetsområde ”Studiet”
Avdelingens strategiske plan har 3 hovedmål under virksomhetsområde ”Studiet”.

1. AFT har som mål å være landets beste ingeniørutdanning
a. Hvert program skal ha minst 2 primærsøkere pr. studieplass 
b. Hvert program skal ha så høy studiekvalitet at minst 80 % av studentene anbefaler oss
c. Gjennomføringen på hvert program skal være minst 75 % uten at fagkravene senkes

2. Hvert program skal ha minst 25 % av hvert kjønn blant studentene 

3.  AFT skal innen 2010 ha etablert minst ett mastergradsstudium 

Måloppnåelse 
1a. Jmfr måltavlen KD-U1.1.1. I 2007 hadde AFT flere primærsøkere enn tidligere, 553 mot 504 i 2006. Det gir 1,5 primærsøkere pr. studieplass i 2007.

1b. Vi hadde en anbefalingsprosent fra studentene på 80 % for 2006 og 72 % for 2007. Tallene fremkommer i HiSTs undersøkelse om Programkvalitet og relevans. Dessverre var svarprosenten lav, henholdsvis 38 og 29,9 % 

1c. Gjennomføringsprosenten er fremdeles for lav, men bedret inntakskvalitet vil normalt sett gi en bedring også i gjennomføringen. For 2006 var gjennomføringsprosenten 51. Tilsvarende tall for 2007 er foreløpig ikke tilgjengelig. Gjennomføringsprosenten for 2006 er et lavt tall isolert sett, men ikke spesielt svakt sammenlignet med andre ingeniørutdanninger
2. Opptaket i 2007 viste ca 17 % jenter totalt for AFT, men kjønnsfordelingen mellom programmene er skjev. For alle tre årskull er jenteandelen 23 % på BYG, 6 % på EDT, 59 % på Kjemi, 16 % på Logistikk, 6 % på Maskin og 25 % på Material i 2007/2008. Målrettede tiltak for å få jenter til å søke, ser ut til å virke. I 2007 ble det for første gang delt ut gratis PCer til jenter som begynte ved EDT ("Jente-PCer"). I tillegg til mye PR rundt dette, begynte det 9 jenter i første klasse på EDT høsten 2007, mot 1 året før. Kr. 82 000 ble benyttet til formålet, hvorav kr 40 000 kom som tilskudd fra likestillingsprosjektet. Fra skoleåret 2008/09 utvides ordningen til også å gjelde jenter på maskinstudiet, ettersom begge studiene fortsatt har en jenteandel i første år, som er under avdelingens mål på 25 %. Dekanen inviterer jentene på Elektro, Maskin og Logistikk til lunsj fire ganger i året.
3. AFT har vurdert, men oppgitt planen om eget masterstudium. Vi samarbeider med TØH om Master i teknologiledelse og med NCE Instrumenteringsklyngen om Master i instrumentering.
3.1.2  Virksomhetsområde ”Internasjonalisering”
Avdelingen arbeider også systematisk med internasjonalisering. 

AFTs strategiske plan har 4 hovedmål under virksomhetsområde ”Internasjonalisering”.

1. Minst fem ansatte skal ut og fem inn hvert år
2. Minst 10 % av studentene skal ut og halvparten så mange studenter inn hvert år 
3. Minst én internasjonal konferanse i planperioden            

4. Fellesemner på engelsk (minst 12 studiepoeng)

Måloppnåelse 
Generelt kan det sies at målene 1, 2 og 4 innenfor dette området er vanskelige å nå. Ansatte synes å gi internasjonalisering lav prioritet, og det er generelt liten interesse blant studentene for å ta deler av utdanningen i utlandet.

I 2007 reiste fem ansatte ut, mens ingen kom inn. Til tross for at vi har mange samarbeidsavtaler med utenlandske institusjoner, er det vanskelig å få til et utstrakt faglig samarbeid. EDT og KMT har aktivt samarbeid med institusjoner i hhv. Finland og Tyskland. Dette har ført til årlige lærer- og studentutvekslinger.

Det undervises på engelsk (12 sp) ved EDT, vi arbeider med å få til fellesemner på engelsk, og veiledning av hovedprosjekter foregår på engelsk for å tiltrekke utenlandsstudenter. Avdelingsstyret gjorde 7.2.08 følgende vedtak: ”Styret ber om at det igangsettes arbeid for å tilby 10 studiepoeng på engelsk, fortrinnsvis i siste årskurs. Det bør oppgis litteratur på engelsk i alle emner.”
Målet om minst én internasjonal konferanse er allerede nådd. BYG gjennomførte en internasjonal konferanse i 2006, og KMT var medarrangør av en i 2007 (mål 3).
Det er for liten utveksling av fagpersoner via programavtaler. Vi ønsker å få bedre kontakt med fagpersoner på våre samarbeidsinstitusjoner. Felles fagutvikling (intensivkurs for studenter) og prosjekter, kan øke det internasjonale samarbeidet.
3.1.3  Prioriteringer i planperioden
På strategiområdet ”Utdanning”, har AFT noen få og konkrete mål innenfor de to virksomhetsområdene, ”Studiet” og ”Internasjonalisering” (3.1.1 og 3.1.2). På mange områder har vi relativt få påvirkningsmuligheter for å nå våre mål. Dette skyldes bl.a. ytre faktorer som størrelse på ungdomskull, konkurrerende utdanninger/-utdanningsinstitusjoner, trender i arbeidsmarkedet, lærernes interessefelt etc.

Vi arbeider kontinuerlig for å oppnå alle målene vi har satt i handlingsplanen, men velger å sette spesiell fokus på følgende mål fra strategiområdet:

1. Gjennomføringen på hvert program skal være minst 75 % uten at fagkravene senkes ("Studiet", pkt 1 c)
2. Hvert program skal ha så høy studiekvalitet at minst 80 % av studentene anbefaler oss ("Studiet", pkt 1b) 
3. Minst 10 % av studentene skal ut og halvparten så mange inn hvert år ("Internasjonalisering", pkt 2)
4. Fellesemner på engelsk skal tilbys (minst 12 studiepoeng) ("Internasjonalisering",

 pkt 4)
Bedre kvalitetssikring av studiene vil gi gevinster både for studentene, høgskolen og AFT. Det vil gi ringvirkninger som gjør at vi får flere kvalifiserte søkere (mål 1a), men det vil også være en plussfaktor for samfunnet, som får ingeniører med god og riktig kompetanse.

3.2. Tiltak for måloppnåelse og vurdering av risiko og vesentlighet

Noen av de utvalgte målene kan vi påvirke i stor grad selv ved å gi undervisning av høy kvalitet og med god oppfølging av hver enkelt student. Økt globalisering forutsetter et fagmiljø med internasjonal forståelse og kunnskap.  AFT må iverksette tiltak slik at vi utdanner ingeniører med den kompetanse og innsikt som forventes av samfunn og næringsliv.  

3.2.1  Gjennomføringen på hvert program skal være minst 75 % uten at fagkravene senkes 

Vi vurderer risikoen for ikke å nå dette målet som ganske høy. Dette har sannsynligvis størst sammenheng med antall studenter som søker og kvaliteten på disse. Mangel på lærere påvirker også gjennomføringsprosenten, og dette er et økende problem med dagens arbeidsmarked.

Selv om gjennomføringsprosenten ved AFT ikke er spesielt svak sammenlignet med andre ingeniørutdanninger, er den fortsatt svært lav sammenlignet med målet på 75 % (pkt. 3.1.1, 1c)). 

Mange av våre studenter arbeider ved siden av studiene. Tiden de bruker på å studere varierer derfor stort. Studentene stiller høye krav både til undervisningskvalitet og til de administrative tjenestene. Vi må derfor ha motiverte, flinke lærere som er oppdatert på sine fagfelt. I tillegg må vi ha gode studieadministrative rutiner som kan forenkle studiehverdagen. 

Alle våre program har et godt samarbeid med næringslivet både gjennom studentprosjekter og gjesteforelesninger. Det er også ønskelig med hospitering i bedrift for lærerne. Bedriftene er svært positive til et slikt samarbeid, og det gir et faglig pluss både for studenter og lærere.

Personlige samtaler med studentene (beskrevet under 3.8.2) gjør det lettere å fange opp problemer på et tidlig tidspunkt slik at tiltak kan settes inn ved behov.

Tiltak for å øke gjennomføringsprosenten: 
· Repetisjonskurs i matematikk de siste to ukene før studiestart

· Ukentlige regneøvinger med studentassistenter i alle obligatoriske matematikkemner

· Intensivkurs før eksamen for dem som har strøket tidligere i Ingeniørmatematikk 1 og Statistikk, som er to av kursene med høy strykprosent.

· Midtsemesterprøver gjennomføres i fysikk
· Obligatoriske arbeider i mange emner

· Bruk av studentassistenter og små grupper
· Personlige oppfølgingssamtaler (pkt. 3.8.2)
· Styrt praksis (skal innføres for minst en ny studieretninger for å motivere og informere studentene i forhold til sitt yrkesvalg)
· Gjesteforelesere (skal benyttes i enda større grad)
· Bedre rådgiving og personlig oppfølging av studentene 
· Fortsatt fokus på rekruttering (pkt. 3.8.1). 
På grunn av det gode arbeidsmarkedet, er det vanskelig å få besatt faglige stillinger. Dette vil gjøre det vanskeligere å nå noen av de målene vi har satt oss. Ved at ansatte hospiterer i bedrifter, risikerer vi også å ”miste” lærere til bedriften han/hun hospiterer i.

Økt gjennomføring forutsetter flinke studenter. Selv om antall søkere til AFT har økt, er det fortsatt slik at ved noen av våre studier (elektro, kjemi, logistikk) kommer alle kvalifiserte søkere inn, uansett karakterer. Vi må derfor anta at inntakskvaliteten til mange av våre studenter er temmelig lav i utgangspunktet, noe som medfører at mange slutter underveis, og andre bruker mer enn normert tid på gjennomføringen. Konsekvensen av dette gir utslag på avdelingens og berørte programmers økonomiske situasjon.

3.2.2  Hvert program skal ha så høy studiekvalitet at minst 80 % av studentene anbefaler oss 
I 2006 anbefalte 80 % av studentene oss. Tilsvarende tall for 2007 var 72 %. Dessverre var svarprosentene lave, hhv. 38 og 29,9 %. 

Avdelingen legger til grunn at fornøyde studenter kan oppnås gjennom tiltakene nevnt under pkt. 3.2.1. Følgende tiltak vil påvirke studiekvaliteten i positiv retning:
· Lærere som hospiterer i næringslivet 
· Hovedprosjekter gitt av næringslivet
· Lærerne skal få tilbud om faglig oppdatering (kurs, seminarer, konferanser etc.)

· Det skal legges vekt på næringslivserfaring ved nytilsettinger

· Kollegaveiledning gjennomføres jevnlig på hvert program (minst 2 emner hvert semester)
Gode karakterer ved opptak, samt god kvalitet på undervisning og undervisningstjenester gir flinkere studenter som bedre mestrer sin studiehverdag. Gjennom dette håper vi at våre studenter vil anbefale AFT overfor potensielle søkere.
3.2.3  Minst 10 % av studentene skal ut og halvparten så mange inn hvert år
Risiko for ikke å oppnå målet vurderer vi som lav til middels. Sannsynligheten for ikke å nå målet er høy, men konsekvensene ved ikke å lykkes, er små for avdelingen.

Vi har et godt samarbeid med utvalgte utdanningsinstitusjoner i Finland, Tyskland, Frankrike og Spania. De fleste innreisende studenter tar hovedprosjektene sine her og supplerer med emner ved behov.

Egne studenter reiser i liten grad ut. Det er en utfordring å få faglig forankring på programmene. Lærere som har internasjonale kontakter, kan til en viss grad påvirke studentene til å søke seg ut, og dette går stadig bedre på Elektro..

Tiltak for å øke antall utvekslingsstudenter:

-
Videreutvikle eksisterende samarbeidsavtaler f. eks med Nordplus-nettverket, 

      Fh-Wolfenbüttel, Université Lille, Universidad Valladolid og andre

-
Samarbeide tverrfaglig med andre avdelinger om avtaler.  

-
Utvikle flere emner på engelsk. 

-
Forbedre informasjonen på vev-sidene

-
Øke antall informasjonsmøter for studenter og ansatte.


3.2.3  Fellesemner på engelsk skal tilbys (minst 12 studiepoeng)
Sannsynligheten for ikke å nå delmålet er stor, men konsekvensene er små. Det er vanskelig å motivere ansatte til å utvikle og undervise emner på engelsk. Avdelingen mottar få utvekslingsstudenter hvert år, og de er vanligvis spredt på flere studieprogram og emner. 

Tiltak for utdanningstilbud på engelsk:

· Etablere internasjonale hovedprosjektsemester enten på hvert program eller tverrfaglig.

· Avdelingsstyret har vedtatt å belønne faglærere som underviser på engelsk med 

kr 1 500 pr undervist studiepoeng

3.3. Etablering/avvikling av studietilbud

3.3.1  Etablering av studietilbud

Bachelor i teknisk bygningsvern og restaurering

Høsten 2008 starter det nye studiet, Bachelor i teknisk bygningsvern og restaurering. Dette er et samarbeid mellom AFT og Nidaros Domkirkes Restaureringsarbeider. Studiet ble godkjent i HS (sak 053-07).

Tre-årig yrkesfaglærerutdanning

AFT vil etter planen starte opp et studium innenfor fagretningen "Teknikk og industriell produksjon" høsten 2008. Innenfor fagretningen "Bygg og anleggsteknikk", ble det høsten 2007 tatt opp 8 studenter på den samme utdanningen. Dersom søkertallene fortsatt viser seg å være lave, vil det være lite aktuelt å ta opp nye studenter på de to retningene de neste årene, med mindre økonomien reelt går i pluss og at personalsituasjonen for de involverte programmene blir mer avklart. Vi har store problemer med å dekke undervisningen for våre ingeniørstudenter.

Innenfor elektrofagene er det også lærermangel for tiden, og siste opptak var større enn på flere år. Så lenge personalsituasjon ikke er bedret, med nye ansatte eller formelle avtaler med næringslivet, så er det ikke realistisk med opptak til yrkesfaglærerstudiet innen "Elektrofag" før tidligst i 2009.

3.3.2  Avvikling av studietilbud

AFT har ingen ønsker om å legge ned utdanninger i perioden. Det er politisk fokus på å utdanne flere ingeniører, og våre kandidater er svært ettertraktet på arbeidsmarkedet. Men det er en realitet at lærermangelen kan gjøre det vanskelig å opprettholde alle tilbudene. 
3.4. Aktivitetskrav 

AFT har ingen programmer med pålagte aktivitetskrav. 

3.5. Finansiering av videreutdanningstilbud

AFT har ingen planer om budsjettfinansierte videreutdanninger.
3.6. Kvalitetssystem: Intern evaluering av studieprogram

Ingeniørutdanningene er i ferd med å bli evaluert av NOKUT. Denne evalueringen vil være ferdig i september 2008. Disse studiene følger nasjonal rammeplan for ingeniørutdanning. 

AFT har kun ett studium som ikke følger nasjonale rammeplaner, nemlig yrkesfaglærerstudiet, som startet i 2007. Dette er et samarbeid med NTNU, og det har hittil ikke vært evaluert. Bachelor i teknisk bygningsvern og restaurering skal heller ikke følge den nasjonale rammeplanen, med det starter først opp i 2008. Det er derfor for tidlig med en evaluering i inneværende planperiode.

På denne bakgrunn virker det ikke hensiktsmessig at HiST evaluerer noe studium ved AFT i perioden.

3.7. Kvalitetssystem: oppfølging av evalueringer

Mye av informasjonen som etterspørres i måltavlene, er dekket gjennom de sentrale undersøkelsene ved HiST. Disse blir gjennomgått av AFTs studiekvalitetsutvalg, og vurderinger rundt hvor og eventuelt hvilke tiltak som skal settes inn, gjøres der og i ledergruppen. Oppfølgingen av tiltak ligger til dekan og programansvarlig.

AFT har i tillegg en undersøkelse hver høst (uke 42 og 43 i 2007) og vår (uke 10 og 11 i 2008), rettet mot alle klassene (undervisningskvalitetsundersøkelsen). I denne undersøkelsen svarer studentene på spørsmål innenfor følgende områder:

· Totalvurdering 

· Undervisning

· Læringsformer

· Karaktersetting

· Ferdighetstrening (regneøvinger, labøvinger, datasal, praksis etc.)

· Studiets arbeidsmengde og studentenes egeninnsats

· Om faglærer og programspesifikke spørsmål

Denne undersøkelsen vil kunne tilpasses måltavlen. Vi legger stor vekt på å følge opp de innspill som kommer, og dette løses med konkrete tiltak tilpasset hvert enkelt program.

Totalt sett burde den sentrale- og den lokale undersøkelsen kunne gi tilstrekkelig informasjon for AFT til å sette i verk tiltak. Vi er imidlertid ikke fornøyd med hvordan dette fungerer, og arbeider med en revisjon. Dette vil bli tatt opp i avdelingens kvalitetsutvalg og i ledergruppen, med utgangspunkt i det som fremkommer på Kvalitetsdagen 1.4.08.
3.8. Øvrige vurderinger knyttet til strategiområde utdanning

3.8.1  Rekruttering og studentkvalitet

Det er nærliggende å tro at studiepoengsproduksjonen har sammenheng med inntakskvaliteten. Rekrutteringen til våre utdanninger vil derfor være svært viktig fremover.

Vi arbeider målrettet med følgende formidlingsopplegg med sikte på rekruttering:

· Åpen dag 

· Studenter til videregående skole

· Samarbeid med RENATE-senteret om jentesatsing 

· Researchers` Night

· PC til jenter på EDT og Maskin 

· Økt fokus på å rekruttering fra forkurs 

Disse tiltakene er de mest sentrale i vår satsing for å bli synlige for mulige studenter. Markedsføringsgruppen ved AFT har hatt fokus på hvordan massemedia kan nås, og har lyktes i ulike sammenhenger.

Økt inntak til forkursene er i første rekke et spørsmål om økonomi og arealer. Behovet for forkursplasser er økende, noe våre søkertall viser (416 søkere i 2004 og 637 i 2007). Søkningen til Realfagkurset økte fra 156 søkere i 2006, til 204 i 2007.

De alternative opptaksveiene til ingeniørstudiet, ser så langt ut til å gi bedre gjennomføringsgrad på normert tid:
	År
	Opptaksvei
	Gjennomføringsgrad (%)

	2006
	Generell studiekompetanse
	49

	2006
	Forkurs, 1 år
	72

	2006
	Realfagskurs, ½ år
	81


3.8.2  Tiltak for å følge studentenes faglige utvikling

Ingeva:

Selvevalueringen i forbindelse med NOKUTs evaluering av ingeniørstudiene (INGEVA) viser at AFT er blant de beste ingeniørutdanningene i landet med hensyn til gjennomføringsgrad, selv om vi fortsatt mener at denne er for dårlig. Dette styrker oss likevel i troen på at vi har god oversikt over våre studieprogrammer, og kan sette inn tiltak når og hvor det måtte være nødvendig. 
ENTERing:

Den første hele studieuken i første årskurs på AFT er obligatorisk og kalles ”ENTERing”. Mye av denne uken brukes til faglige prosjekter som skal gi studentene innblikk i faget de har valgt og motivere dem til innsats, samtidig som de blir kjent med hverandre og studiestedet. De får også innføring i studieteknikk, data og matematikk, og folk fra næringslivet holder foredrag om hvordan det er å arbeide som ingeniører. Vi vurderte å innføre en tilsvarende motiveringsperiode (FOLLOWing) for andre eller tredje årskurs. Dette er foreløpig lagt på is, pga. bemanningssituasjonen og praktiske problemer.
Oppfølging studenter:

Studentene på EDT og KMT får tilbud om en personlig samtale med en lærer. Dette likner en medarbeidersamtale. Studentene blir bl.a. spurt om hvilke mål de har og hvilke krav de stiller til seg selv. Studenter som har spesielle problemer, får tilbud om hjelp. 
Underveis i selve studiet har studentene en rekke obligatoriske arbeider, som skal bidra til nødvendig innlæring og regelmessig arbeid med hvert emne. 

Med dagens ikke-eksisterende opptakskrav ved noen ingeniørprogram, trenger en god del studenter veiledning i emner som helt klart er pensum på lavere trinn, f.eks. algebra og enkel integrasjon. Vi er imidlertid svært bevisste på ikke å senke kravene, det settes heller inn ressurser til oppfølging og stimulering til læring som forklart over. Studentene har også til dels store vanskeligheter med å skrive god og klar norsk. Her har vi ikke spesielle tiltak, bortsett fra at skriving av tekniske rapporter tas opp som tema i tilknytning til prosjektarbeid. Mange veiledere retter selvfølgelig også språket når de leser gjennom rapportutkast fra studentene. Et positivt trekk ved dagens studenter er at evnen til å benytte dataverktøy og Internett er langt bedre enn tilfellet var bare for få år siden.
Nytt logistikkstudium
Treårige bachelorstudier gir mulighet for å bygge på til mastergrad på to år. Det relativt nye logistikkstudiet på NTNU krevde imidlertid at våre kandidater måtte bruke mer enn to år, fordi de mangler viktige fag etter NTNUs mening. Logistikkstudiet er derfor revidert. De som tas opp på dette studiet høsten 2008, følger den nye studieplanen.. 

4. Strategiområde: Forsknings- og utviklingsarbeid

4.1. Strategiske prioriteringer

Kommentar til Måltavla KD-FoU 2.1.3 og 2.1.4: 
· Som grunnlag for årsverkene er benyttet alle i faglige stillinger. Blant disse inngår personer som er ansatt for å undervise på forkurs. Disse skal ikke delta i FoU-aktiviteter. 
· Det er vanskelig å gi gode prognoser for når EU-midlene kommer inn. Etterslepet i utbetalinger kan føre til store forskyvninger mellom årene.

Som ved andre ingeniørutdanninger i Norge, har AFT en spesiell utfordring ved at det er relativt få som har motivasjon til å drive med forskning, selv om vi har mange med førstekompetanse. Dette gir seg utslag i at gjennomsnittlig del av tiden som brukes til FoU er relativt lav, og dermed er også antall publikasjoner lavt. Avdelingen har de siste årene jobbet systematisk for å øke FoU-aktiviteten ved å sette opp mål og konkrete tiltak for å nå målene. Følgende strategiske mål er valgt og vil bli prioritert videre:

1. Øke andel tid faglig tilsatte bruker til FoU (2010: Minst 25 %)

2. Øke antall professorer (2010: 4, derav minst 2 internt rekruttert)

3. Øke antall vitenskaplige publikasjoner (2010: Minst 5/år)

4. Øke antall FoU-prosjekt finansiert av NFR, EU og andre offentlige midler (2010: Minst 10 løpende prosjekt)
AFT har valgt fire strategiske satsningsområder for FoU, og dessuten områder som er under oppbygging (se 4.4). Kriterier som ble brukt for å velge områdene:

· Ressursperson(er)/kompetansemiljø

· Relevans for HiST

· Forskningsnettverk

· Nettverk mot næringslivet

· Regionale/nasjonale/internasjonale satsningsområder

· Muligheter for ekstern finansiering.

4.2. Tiltak for måloppnåelse og vurdering av risiko og vesentlighet

4.2.1
 Øke andel tid faglig tilsatte bruker til FoU (25 % i 2010)
AFT har få faglig ansatte med motivasjon for FoU. For å øke FoU-aktiviteten er det avgjørende at vi øker totalt antall ansatte som driver med FoU ved avdelingen og at vi ved nyansettelser rekrutterer personer som er motiverte for FoU og har kompetanse og nettverk som er vesentlig for å drive med FoU. I dagens arbeidsmarked er dette en utfordring, og det er en betydelig risiko at de som bidrar mest innen FoU kan komme til å slutte.. 
På noen områder kan det derfor være en mulig løsning å knytte til seg fagpersoner fra næringslivet på deltidsbasis. PhD-stipendiater er en vesentlig ressurs for å få gjennomført FoU-prosjekt, men AFT har relativt få stipendiater sammenliknet med andre avdelinger. I tillegg til forskningen stipendiatene selv gjør, bidrar de til at ansatte blir mer forskningsaktive, både ved at en fast ansatt skal fungere som biveileder og at flere ansatte deltar på de samme forskningsprosjektene. Stipendiatene er også gode brobyggere mot relevante fagmiljø ved NTNU, noe som kan legge grunnlaget for videre FoU-samarbeid.

Tiltak for å øke FoU-aktiviteten blant ansatte:

· Oppmuntre og legge til rette for at flere deltar i FoU-arbeid innen områder som er i gang.
· Skape ”fadderordninger” for nye/usikre ansatte som ønsker å forske

· Gi aktiv støtte og veiledning til de som ønsker å forske, blant annet ved søknader om midler.

· Bidra med tidsressurser til de som ønsker å drive med FoU.

· Oppmuntre til å utvide hovedprosjekt slik at det gir grunnlag for FoU for veileder.

· Motivere for og veilede ved kvalifisering og søknad om førstelektoropprykk
· Arrangere skrivekurs
Tiltak for å hindre at de som bidrar mest innen FoU slutter ved HiST:

· Legge plan for frikjøp av ansatte til FoU slik at de også får tilstrekkelig med sammenhengende tid til FoU.
· Støtte søknader om ressurser til FoU

· Synliggjøre person og resultat på AFT/HiST – skape ”helter”

· Gi gode lønnsbetingelser

Tiltak for å rekruttere personer som kan drive med FoU: 

· Inkludere FoU-arbeidet som en del av arbeidsoppgavene i alle utlysninger
· Stille spørsmål om FoU ved stillingsintervjuer
· Vurdere alternative måter å knytte til seg deltidsstillinger, for eksempel gjennom samarbeid med næringslivet.
Tiltak for å få flere doktorgradsstipendiater:

· Søke om midler til flere stipendiater

· Oppmuntre og legge til rette for at ansatte søker stipend

4.2.2
 Øke antall professorer (minst 4 i 2010)
I dag har avdelingen ingen professorer. To vil søke om opprykk i løpet av de to neste årene. I tillegg er det noen ansatte som har potensial for å kvalifisere seg over lengre tid. Den samlede risiko for området vurderes derfor som moderat til høy.

Professorer med evne til å få andre med seg i sin forskningsvirksomhet, er viktig for å videreutvikle FoU-aktiviteten ved avdelingen. Spesielt kan det være avgjørende for å initiere FoU-aktivitet på områder hvor avdelingen ikke har slik aktivitet i dag. Den formelle kompetansen har også betydning for å få tilslag på NFR-prosjekt.

Tiltak for å øke antallet professorer: 

· Legge planer for og følge opp personer med potensial for professorkompetanse. Bl.a. søke om professorkvalifiseringsstipend.

· Forsøke å rekruttere personer med professorkompetanse ved ledige stillinger.

4.2.3
 Øke antall vitenskaplige publikasjoner (minst 5 pr. år i 2010) 

Målet er nådd allerede, men vi strekker oss videre. Økt FoU-aktivitet vil resultere i økning i antall publikasjoner. Mange ved avdelingen har for lav kompetanse eller selvtillit når det gjelder å skrive publikasjoner. Det kan til dels hindre at arbeider blir publisert og til dels legge en økt skrivebyrde på de relativt få som i dag publiserer. Innenfor et par av fagområdene som er avdelingens satsningsområder er det tradisjon for å publisere i antologier som proceedings fra konferanser. Flere av disse er ikke godkjent for nivå 1 og 2. En vesentlig del av avdelingens vitenskapelige publikasjoner gir dermed ikke økonomisk uttelling.

Tiltak for å øke kompetanse og selvtillit for å skrive vitenskapelige publikasjoner:

· Arrangere skrivekurs

· Sørge for at uerfarne får være med aktivt som medforfatter på publikasjoner
· Oppmuntre til publisering i bransjetidsskrifter
Tiltak for å øke publisering i tidsskrift og antologier som gir økonomisk uttelling.

· I samarbeid med HiSTs FoU-koordinator og biblioteket invitere ansatte til møte med person fra Norsk samfunnsvitenskapelige datatjeneste for informasjon om DBH-databasen og hvordan man skal nominere tidsskrifter og antologier til nivå 1 og 2. 
· Motivere ansatte til å nominere tidsskrift/antologier for nivå 1 og 2 på områder hvor det er aktuelt.

· Bevisstgjøre ansatte til å publisere i tidsskrift/antologier som er godkjent på nivå 1 og 2.

4.2.4  Øke antall FoU-prosjekt finansiert av NFR, EU og andre offentlige midler (minst 10 prosjekter i 2010)

Avdelingen ser at det er meget viktig å oppnå ekstern finansiering fra EU, NFR og andre offentlige finansieringskilder for å videreutvikle FoU-aktiviteten. Spesielt er det et mål at satsningsområdene oppnår slik finansiering og ikke baserer seg på kun intern finansiering. 

Især for å oppnå EU-midler, men også NFR-midler, er det nødvendig å utvikle/videreutvikle nettverk som kan gå sammen om å søke. Blant annet vurderes søkernes tidligere forskningsarbeider, og med få personer med lange referanselister eller professortittel blir det vanskeligere å nå fram alene. Også på områder hvor vi har hatt flere EU-prosjekt må vi investere i videreutvikling av nettverk for å kunne opprettholde dagens aktivitet. 

Tiltak for å øke antall NFR- og EU-prosjekt:

· Fange opp og informere aktuelle fagmiljø om mulighet til søknader.

· Bygge strategiske akademiske nettverk for samarbeid om prosjektsøknader.

· Utnytte muligheter til å delta på prosjekt gjennom NCEI-samarbeidet.

Vi vurderer risikoen for ikke å nå målet som fra middels til høy. Dette henger bl.a. sammen med pkt. 4.2.1 over.

4.3. Mål for høgskolens strategiske satsingsområder:

Dette beskrives av AITeL som har den faglige ledelsen for e-læring og digitale læringsressurser hvor AFT er med. AFTs satsningsområde Teknologistøttet trening og læring i ingeniørutdanning inngår i dette, se 4.4.1.  
4.4. De avdelingsvise FoU-satsingene

4.4.1  Teknologistøttet trening og læring i ingeniørutdanning (TeST) 

(også en del av det sentrale satsningsområdet ”e-læring og digitale læringsressurser”.)
Mål:

	Målområde
	2008
	2009
	2010

	Antall vitenskapelige publikasjoner (nivå 1 eller 2)
	5
	5
	5

	Nye doktorgradsstipendiater
	0
	0
	1

	Antall nye NFR-prosjekt (deltaker eller prosjektledelse)
	0
	0
	0

	Antall EU-prosjekt (deltaker eller prosjektledelse)
	1
	1
	1

	Antall ansatte som er med i prosjekt på satsningsområdet
	4
	5
	6

	Gjennomsnittlig FoU-tid per ansatt på satsningsområdet
	35 %
	30 %
	30 %


Spesielle utfordringer:

· Dagens videolab (416G) har for mange funksjoner i forhold til de ulike aktiviteter. Det er behov for tilstøtende arealer, f.eks. opptaksrom for videoproduksjon og redigeringslab.

· Utstyret er svært kostnadskrevende og har relativt kort levetid pga. den teknologiske utviklingen 

· Miljøet består av få personer som har lang erfaring med EU-prosjekter som er verdifulle for AFT og HiST.
Fordeler og styrke:

· De sentrale personene har spisskompetanse innenfor et avgrenset felt som har internasjonal aktualitet

· Gode nettverk fra tidligere internasjonale prosjekter (EU).

Tiltak:

· Bygge ut nettverket med tanke på å forbedre mulighetene til å delta i eksterne (EU og muligens NFR) prosjekter

· Få ansatt en ny doktorgradskandidat i 2010 med tanke på å øke publiseringen.

4.4.2  Numeriske simuleringer innen ingeniørfag 

Mål:

	Målområde
	2008
	2009
	2010

	Antall vitensskapelige publikasjoner (nivå 1 eller 2)
	2
	2
	2

	Nye doktorgradsstipendiater
	
	
	

	Antall nye NFR-prosjekt (deltaker eller prosjektledelse)
	
	1
	1

	Antall EU-prosjekt (deltaker eller prosjektledelse)
	
	
	1

	Antall ansatte som er med i prosjekt på satsningsområdet
	4
	4
	4

	Gjennomsnittlig FoU-tid per ansatt på satsningsområdet
	25 %
	30 %
	35 %

	Evt. andre mål (spesifiser): 
delta som veiledere på hovedprosjekter*
	1
	2
	2


* Ansatte på Allmennfag, som dette satsningsområdet sorterer under, har ikke egne studenter. Det er derfor et mål å bidra til bedre samarbeid mellom programmene ved å være med som veiledere på prosjekt for studenter ved de andre programmene.
Andre mål:

Populærvitenskapelig virksomhet. Deltakelse på forskningsdager etc.


Utfordringer:

· Trenger sammenhengende tid til forskning. Det begrenses av undervisningen.
· Det går mye tid til oppsett og testing av utstyr. 
· Bedre tilgang til verkstedtjenester. Vi har måttet benytte verkstedet på NTNU.

Fordeler/styrke:

· Relativt god tilgang til midler til innkjøp av software og lab. Utstyr.

· Numeriske simuleringer av ulike slag passer godt som eksempler i matematikk, fysikk og statistikk. Dette gir stor overføringsverdi til studentene. (Digitale læringsressurser)

· Mye av aktiviteten ut over ren undervisning foregår i forbindelse med studentprosjekter. Metodene fra dette satsningsområdet egner seg godt som elementer i studentprosjekter.
· Betydelig faglig kompetanse.

Tiltak:

· Fortsette den systematiske jobbingen med forsøk kombinert med bruk av videoanalyse og numeriske simuleringer

· Nettverksbygging for framtidige prosjektsamarbeidspartnere

· Gjennomføre kollokvier på programmet/avdelingen.

· Videreutvikle samarbeid med NGI, NTNU og andre
· Deltagelse på internasjonale konferanser med presentasjoner

· Engasjement internt på AFT med å (bi)veilede hovedprosjekter.

4.4.3  Biokatalyse
Mål:

	Målområde
	2008
	2009
	2010

	Antall vitensskapelige publikasjoner (nivå 1 eller 2)
	3
	3
	3

	Nye doktorgradsstipendiater
	1
	0
	1

	Antall nye NFR-prosjekt (deltaker eller prosjektledelse)
	1
	0
	1

	Antall EU-prosjekt (deltaker eller prosjektledelse)
	0
	0
	1

	Antall ansatte som er med i prosjekt på satsningsområdet
	5
	6
	5

	Gjennomsnittlig FoU-tid per ansatt på satsningsområdet
	30 %
	30 %
	30 %


Utfordringer:

· Hovedutfordringen for satsningsområde vil være tilstrekkelig finansiering. Som et eksempel har forskningsgruppen en egenfinansiert ingeniør ut 2008 (gjennom NFR-prosjekter). Det er av avgjørende betydning at denne stillingen kan videreføres utover 2008.
· En annen utfordring for øyeblikket er tidsressursen til prosjektleder. Vi har for øyeblikket flere manuskripter for publisering, der prosjektlederens tid foreløpig er den begrensende faktor.
Styrke:

· Etablert og godt fungerende forskningsgruppe som har nok medlemmer til å bevege seg over "kritisk masse" (personellmessig)

· Godt utstyrte laboratorier

· Svært godt nettverk mot industri og universiteter i Norge og utlandet.

Tiltak: 

· Videreføre frekvens og tyngde i søknader til HiST, NFR og andre eksterne finansieringskilder

· Øke antall stipendiater, for derigjennom å øke vitenskapelig produksjon og publiseringsfrekvens

4.4.4  Aluminium

Mål:

	Målområde
	2008
	2009
	2010

	Antall vitensskapelige publikasjoner (nivå 1 eller 2)
	2
	2
	0

	Nye doktorgradsstipendiater
	0
	0
	0

	Antall nye NFR-prosjekt (deltaker eller prosjektledelse)
	0
	0
	0

	Antall EU-prosjekt (deltaker eller prosjektledelse)
	0
	0
	0

	Antall ansatte som er med i prosjekt på satsningsområdet
	2
	4
	4

	Gjennomsnittlig FoU-tid per ansatt på satsningsområdet
	10*
	20
	30


Det er to nyansatte og en person til vil bli ansatt som kan medvirke til forskningen på området. Medvirkningen vil imidlertid være lav i oppstartsfasen.
Vurderinger:

Hovedutfordringen ligger i det begrensede antallet forskningsmessige bidragsytere innenfor satsingsområdet; riktignok fører dette samtidig til at det er lettere å få økonomisk støtte til forskningsprosjekter. Videre drar vi stor nytte av samarbeid med NTNU og lokale så vel som nasjonale samarbeidspartnere fra industrien. NTNU har gjerne bedre utstyr enn oss og er derfor samtidig en viktig samarbeidspartner innenfor områder som stiller spesielle krav til utstyr. 

Tiltak for å nå målene:

· fortsette samarbeidet innad i nettverket 
· se på muligheten for å knytte til oss ny kompetanse

I løpet av høsten 2007 ble det tilsatt to nye personer innen materialteknikk, og de ble spurt på intervjuet om de var villige til å forske innen dette området. Gruppens totale ressurser har dermed endret seg, og det kan by på nye muligheter. 
4.4.5  Teknisk bygningsvern

Mål:

	Målområde
	2008
	2009
	2010

	Antall vitensskapelige publikasjoner (nivå 1 eller 2)
	3
	1
	

	Nye doktorgradsstipendiater
	1
	
	

	Antall nye NFR-prosjekt (deltaker eller prosjektledelse)
	
	1
	1

	Antall EU-prosjekt (deltaker eller prosjektledelse)
	
	1
	1

	Antall ansatte som er med i prosjekt på satsningsområdet
	2
	2
	2

	Gjennomsnittlig FoU-tid per ansatt på satsningsområdet
	20 %
	25 %
	30 %


Vurderinger:

Kulturminnevernet skal være kunnskapsbasert. Det krever en satsing på utdanning, forskning og kompetanseoppbygging på flere områder (Miljøstatus Norge). I lys av dette er en oppbygging av FoU innen teknisk bygningsvern viktig, og området er særlig relevant fordi en bachelorutdanning innen fagområdet er under oppbygging. 

Kompetansemiljøet innen bygningsvern ved Program for bygg og miljø bygges opp. Den første stipendiaten disputerte i desember 2007, og han er nå fast ansatt som førsteamanuensis. Det er en stipendiat, som er vel halvferdig, og det søkes HiST om ytterligere en. Fagmiljøet har et godt nettverk mot bransjen og andre forskergrupper både i Norge og andre land.


4.4.6  Energi - elkraft

Også dette området var utspekt som et område under oppbygging. Men to av tre faglig ansatte har sluttet og det har vært vanskelig å rekruttere nye. Derfor er de videre planene usikre. I forbindelse med muligheter gjennom VRI, hvor HiST skal ha inntil 50 % prosjektlederstilling innen, vil det være aktuelt å lyse ut stilling spesielt rettet mot prosjektledelse og næringsrettet FoU. Avdelingen vil også vurdere en brede energi- og miljøsatsning som også vil inkludere VVS og Bygg og miljø. Det vil kreve nytilsetting innen VVS-fagene ut over den tilsetting som er nødvendig for å opprettholde undervisningskapasiteten.

4.5. Ph.D stipendiater og forfatteradresser

I informasjon som rettes mot stipendiatene, bl.a. på AFTs ansatteportal, skal det informeres om krav til at HiST skal oppgis som adresse ved publisering. Det sendes også e-post direkte til stipendiatene, deres biveiledere på HiST og de respektive programansvarlige om dette.

4.6. Øvrige vurderinger knyttet til strategiområde FoU
Informasjon som ble spesielt etterspurt i bestillingen høsten 07 (tiltak for å øke antall publiseringspoeng) er inkludert i andre avsnitt, 4.2 og 4.4.
5. Strategiområde: Samfunnet
5.1. Strategiske prioriteringer

AFT legger spesielt vekt på å ha god kontakt med næringslivet. Dette oppnås gjennom bruk av gjesteforelesere, hospitering av ansatte, studiebesøk og ikke minst gjennom at de aller fleste hovedprosjekter gjøres i samarbeid med næringslivet. Forelesere fra blant annet Rambøll og Reinertsen brukes også i enkelte fag. Samarbeid med næringslivet er også svært viktig innenfor vår eksternfinansierte virksomhet. På NOKUTs konferanse 10.3. om evalueringen av ingeniørstudiene fremhevet en innleder fra næringslivet Program for elektro- og datateknikk som forbilledlig angående samarbeid skole-næringsliv.
Følgende strategiske områder er valgt og blir prioritert videre:

1. Etter- og videreutdanning

2. Innovasjon og entreprenørskap

3. Formidling

5.1.1  Etter- og videreutdanning

AFT har stor aktivitet på området etter– og videreutdanning. Vår strategiske plan fokuserer på fire punkter:
 
· AFT skal i 2010 ha langsiktige bransjeavtaler på 8 MNOK årlig

· Kurs og FoU for næringsliv og offentlig virksomhet skal i 2010 ha et omfang på         4 MNOK årlig1
· Nye kurs skal minimum gå i balanse, gjentatte kurs skal ha 10 % overskudd
· Alle fag skal i størst mulig grad være nettbasert, slik at de kan tilbys som fjernundervisning

5.1.2  Innovasjon og entreprenørskap

AFTs strategiplan prioriterer innsats på to områder innenfor innovasjon og entreprenørskap:       

· 10 nye produkter, prosesser eller tjenester skal utvikles årlig
· AFT skal være fadder til åtte bedriftsetableringer årlig
Dette er hovedsakelig i rute. I 2007 ble 7 nye produkter/prosesser/ tjenester utviklet (2006: 12). For 2007 har vi så langt ikke fått data om antall bedriftsetableringer hvor AFT var fadder. I 2006 var AFT fadder til 8 bedriftsetableringer. Vi forventer aktivitet på samme nivå de neste årene når det gjelder nye ideer, jmfr. måltavle HiST 3.2.3. Også her kan mangelen på kvalifiserte faglig personale gi endrede resultater i negativ retning. 
Selv om AFTs måloppnåelse er god i forhold til opprinnelige mål, vil AFT prioritere tiltak for å sikre fortsatt fokus på internt genererte ideer med kommersialisering som resultat, både rettet mot ansatte og studenter. Dessuten vil vi prioritere å gjøre oss bedre i stand til å benytte mulighetene som ligger i VRI Trøndelag og NCE Instrumentering. 
5.1.3  Formidling

AFT ser det spesielt som en oppgave å øke formidlingen mot brukergrupper og da især gjennom bransje-/og fagtidsskrift (HiST-S 3.3.1).
5.2. Tiltak for måloppnåelse og vurdering av risiko og vesentlighet

5.2.1  Etter- og videreutdanning
Norsk Industri har inngått en langsiktig samarbeidsavtale med AFT om desentralisert ingeniørutdanning for industrien (kjemi/prosess og maskin). På grunn av stor interesse for samme utdanning også innenfor elektrofag, arbeides det med å få til en tilsvarende avtale med elektrobransjen på lengre sikt. 
Når det gjelder kurs innenfor bygningsvern, har vi foreløpig ingen planer om å sette i gang nye kurs. Dette skyldes kapasitetsmangel på lærersiden som igjen kan forklares med at flere lærere på Bygg og miljø vil bli engasjert med oppstart av den nye bachelorutdanningen i teknisk bygningsvern og restaurering høsten 2008. 

Som beskrevet under pkt. 3.2, er det vanskelig å få besatt faglige stillinger på grunn av det gode arbeidsmarkedet.  Avdelingen skal dekke opp bemanning innenfor mange områder, og det har derfor til tider vært vanskelig å rekruttere lærere for å undervise enkelte emner. Innen flere fagområder har vi hatt ubesatte stillinger i over et år, til tross for en rekke utlysninger.
Våre kunder (både bedriftene og studentene) er krevende, og det er derfor svært viktig å ha høy kvalitet både på undervisning og service (administrasjon, rådgivning). For å opprettholde den gode relasjonen vi har til medlemsbedriftene i Norsk Industri, er det derfor helt nødvendig å benytte de beste og mest motiverte lærere på denne type oppdrag. Lærerne får på sin side mye god faglig ”input” fra interesserte, oppegående studenter, som har sitt daglige virke i industrien. Denne kunnskapen kan lærerne igjen ta med seg inn i sin undervisning til studentene her på Kalvskinnet. 

Markedet for toårig desentralisert ingeniørutdanning synes på langt nær å være mettet, og så vidt vi vet har AFT i dag det eneste tilbudet i sitt slag her til lands
Etter hvert som stadig flere uteksamineres på den toårige ingeniørutdanningen, får vi mange henvendelser om muligheten for oppgradering til "Bachelor i ingeniørfag, desentralisert". Noen få har allerede gjennomført graden ved ”oppsamling” av fag både fra HiST og andre institusjoner, mens vi er i gang med å tilby enkeltemner (kurs) som skal ende opp i en bachelorgrad for en større gruppe.

Norsk Industri har offentlig ved flere anledninger spesifikt uttrykt at de ønsker HiST som hovedleverandør av denne type utdanning, men de er åpne for at vi kan trekke inn andre institusjoner som samarbeidspartnere ved behov (f.eks. bruk av eksterne lærere og emner). Dette er god reklame for HiST og for ingeniørene vi utdanner. Vi anser det derfor i dag som svært lite sannsynlig at Norsk Industri vil si opp sin samarbeidsavtale med AFT. 

Tiltak:

· Oppstart av kull nr. 11 på desentralisert ingeniørutdanning (toårig) for Norsk Industri (høsten 2008)

· Øke antall lærere som underviser for Norsk Industri

· Øke antall emner som tilbys Norsk Industri

· Lage planer for å gi tilbud om desentralisert oppgradering til Bachelor i ingeniørfag.

5.2.2  Innovasjon og entreprenørskap

AFT har flere utfordringer når det gjelder å videreutvikle avdelingens aktivitet innen innovasjon og entreprenørskap. Alle utfordringene vurderes med risiko fra middels mot høy, jfr. AFTs risikomatrise.

Forskningsbaserte idéer må sikres gjennom FoU-aktivtet. (Tiltak her er omtalt i pkt. 4.2). Motivasjon og kjennskap til muligheter er nødvendig for at studenter og ansatte skal videreutvikle og kommersialisere ideene, men også for at ansatte skal gripe mulighetene til å bidra med å løse FoU-utfordringer i næringslivet. Især må fokus rettes mot å følge opp samarbeidet med NCE instrumentering og VRI Trøndelag. Når det gjelder samarbeid med næringslivet, er det dessuten meget vesenlig å gripe fatt i utfordringer knyttet til kapasiteten ved AFT. Nyansettelse vil for eksempel være helt avgjørende for at AFT skal kunne ta prosjektlederansvaret for Energi og miljø i VRI Trøndelag.
Tiltak for å øke kapasiteten:

· Utlyse stillinger innen elkraft og VVS med et hovedfokus på FoU innen energi- og miljø rettet mot VRI-prosjektet.

· Vurdere om stillinger som skal fylles innen andre fagområder enn energi- og miljø kan knyttes opp mot NCE Instrumentering eller annet aktuelt næringsrettet samarbeid.

Tiltak for å videreføre samarbeidet med NCE Instrumentering og VRI Trøndelag:

· Ha et fortsatt nært samarbeid med eksternseksjonen ved HA for å fange opp muligheter for å være med på konkrete prosjekt, og informere og motivere interne på AFT om disse mulighetene.
· Noe om nyansettelse??
Tiltak for å øke motivasjon og gi kunnskap om muligheter:

· Informere og motivere ansatte og studenter om muligheter for hjelp og støtte. Dette gjøres i samarbeid med FORNY HiST og START HiST.
· Sørge for at innovasjon og entreprenørskap blir tatt med som tema ved forberedelser til prosjektoppgaver for campusstudenter og EVU-studenter.

5.2.3  Formidling
AFT formidler for lite både mot brukere og allmennheten. Årsaken er til dels for lav FoU-virksomhet og derfor lite å formidle. Her ser vi muligheten for å utnytte resultater fra studentenes hovedprosjektoppgaver ved at faglærer gjør dette til sin FoU-virksomhet eller omtaler studentenes arbeid. Til dels skyldes lav formidlingsgrad også at mange ingeniørlærere har manglende selvtillit og i noen grad kompetanse og erfaring med å skrive artikler; dette er faktisk nytt for dem.

AFT vurderer at sannsynligheten er stor for at vi ikke skal lykkes i å øke brukerrettet og allmennrettet formidling vesentlig innen planperioden. Allikevel er det en høy sannsynlighet for at vi får oppslag i media innen FoU. Vi regner at konsekvensene er lave når det gjelder allmennrettet formidling, og middels når det gjelder brukerrettet formidling.

Tiltak for å øke enhver form for formidling:

· Programmene belønnes gjennom budsjettmodellen.
Tiltak for å øke brukerrettet formidling:

· Videreføre tiltak for å motivere faglærere til å skrive artikkel til fag-/bransjetidsskift på grunnlag av hovedprosjekt som de veileder.

· Arrangere skrivekurs. Det første ble gjennomført høsten 2997.
Tiltak for få flere oppslag i massemedia:
· Tipse media om interessant FoU
· Motivere personer til å delta på kurs i kronikkskriving hvis det arrangeres på HiST-nivå.

5.3. Øvrige vurderinger knyttet til strategiområde samfunnet

Forhold som avdelingen skulle ha et særskilt oppmerksomhet på er inkludert i punkt 5.1 og 5.2. 

6. Strategiområde: Effektiv organisasjon
6.1. Strategiske prioriteringer

Avdelingens strategiske plan har tre hovedområder som vi prioriterer frem til 2010:

6.1.1  AFT skal være en attraktiv arbeidsplass, faglig og sosialt

Arbeidsmarkedet for teknologer er svært godt. Dette gir avdelingen spesielle utfordringer både ifht. å rekruttere og å beholde kvalifisert personell.
6.1.2  AFT skal ha en mer balansert kjønnssammensetning blant ansatte
AFT har en sterk overvekt av mannlige ansatte, selv om det på noen program er en akseptabel balanse. Tiltakene vil derfor rette seg mot å ansette kvinner.

6.1.3  Legge til rette for samarbeid mellom programmene

Det arrangeres fellesmøter for å vurdere tverrfaglige hovedprosjekter. Faglærere fra ALM inviteres spesielt til å være biveiledere på hovedprosjekt
6.2. Tiltak for måloppnåelse og vurdering av risiko og vesentlighet

6.2.1  AFT skal være en attraktiv arbeidsplass, faglig og sosialt

Avdelingens største utfordring, både mht. risiko og vesentlighet, er å rekruttere og beholde kompetente medarbeidere. Dagens arbeidsmarket kombinert med det statlige lønnsnivået, gjør AFT dessverre ikke fremstår som førstevalget for potensielle kandidater. 

Vi arbeider aktivt for å bedre de ansattes lønnsvilkår. Likevel er det vanskelig, nærmest umulig, å konkurrere med det private næringsliv innenfor en sentralt styrt lønnpolitikk. Tiltak for å møte utfordringene har derfor som målsetting å få ansatte til å trives på arbeidsplassen og derigjennom bli værende ved AFT: 
· Avdelingen holder tett kontakt med bransjeorganisasjoner/næringsliv for å fange opp mulige kandidater. Det annonseres også utenfor Norge for å skaffe aktuelle søkere, og vi har benyttet oss av EUs fellesportal i søkeprosessen. Annonseringen innrettes mot land som ikke er for ulike Norge kulturelt og språklig sett. 
· Hver ansatt, som skaffer aktuell kandidat som senere blir ansatt og begynner i stilling ved AFT, får kr 10 000 utbetalt i belønning. Ordningen er ny fra 2007, og har så langt resultert i en ansettelse. 

· Avdelingen har innført som rutine å ha avsluttende samtale med ansatte som slutter. Hovedhensikten er å finne ut hvorfor den ansatte slutter, hvordan denne har opplevd tiden ved AFT, kartlegge hva som fungerer bra og avdekke forslag til forbedringer ved programmet/avdelingen. En bieffekt er at vi gjennom samtalen får luftet ut evt. frustrasjoner, før vedkommende forlater AFT.

· Avdelingen vektlegger for øvrig at det avholdes minst 1 sosialt arrangement årlig for ansatte i tillegg til julebord. Annethvert år er det et to-dagers seminar med overnatting, de mellomliggende årene er det et ettermiddagsarrangement.
· Vi har utarbeidet sjekkliste for å ta i mot nye ansatte. Dette sikrer at alle får en god og noenlunde lik oppstart på sin nye arbeidsplass.
· Infoskrivet ("5-minutten”) legger vekt på både faglig og lettere stoff fra de forskjellige programmene, men har kommet ut noe sjeldnere enn planlagt. 

Kompetansehevingsplan er separat leveranse, og kommenteres ikke her.  Det avsettes midler til kompetanseheving innen det enkelte program.
6.2.2  AFT skal ha en mer balansert kjønnssammensetning blant ansatte

Her er også den største utfordringen mht. til risiko og vesentlighet, å rekruttere og beholde kvinnelige ansatte. Derfor er de samme tiltakene nevnt under pkt. 6.2.1 også gyldige her. I tillegg har avdelingen iverksatt flg. tiltak:
· Moderat kjønnskvotering praktiseres ved ansettelse i vitenskapelige stillinger. I 2007 var to av seks faglige ansettelser kvinner. 
· Avdelingen hadde tidligere felleslunsj for kvinnelige ansatte. Dette skal gjenopptas. 

6.2.3  Legge til rette for samarbeid mellom programmene

Dette tiltaket er viktig for å styrke samarbeidet på tvers av programmene. Formålet er at AFT bedre skal få utnyttet ressursene, styrke programmene og gi nye muligheter for videreutvikling. Dessverre har avdelingen kommet kort i arbeidet med dette punktet, selv om det har vært satt fokus på det. Aktuelle tiltak er: 

· Etablering av ordning med biveiledere på hovedprosjekt i 2007/2008. Vi har så langt ikke lykkes med.
· 2-dagers avdelingsseminar i juni 2008, hvor det bla. settes fokus på å bli bedre kjent på tvers av programmene. 

6.3. Indikatorer for avdelingsbevilgninger

Tildeling pr. egenfinansiert årsverk har økt med 9,7 % i perioden 2004-2006, jf. statistikk s 42 i plandokumentet. I samme periode har oppgitt antall årsverk ved AFT blitt redusert fra ca 107,5 til 102,4, jf. dog kommentar neste avsnitt. Samtidig økte den prisjusterte grunntildelingen med 0,1 % fra 2004-2005, og med 0,2 % fra 2005-2006. Vi kan derfor slå fast at økningen pr. årsverk ikke skyldes noen bevilgningsøkning, men en reduksjon i registrerte DBH-årsverk.

For øvrig er årsverksstatistikken HA bruker misvisende for 2006, ettersom bibliotekets ansatte er inkludert i AFTs ansatte. Korrekt antall årsverk er 99,5, og ikke 102,4 som oppgitt i plandokumentet.

Tildeling pr. egenfinansiert student har økt med 18,01 % i perioden 2004-2006. I samme periode har antall studenter sunket fra 1 020 til 903. Gitt opplysningene over at avdelingens grunnfinansiering ikke har økt nevneverdig i perioden, må økningen skyldes studentnedgangen.

6.4. Avgang/nyrekruttering
AFT har en jevn fordeling på de forskjellige aldersgrupper. Av de vel 100 oppgitte årsverk i statistikken, er 53 utført av personer mellom 30 og 49 år.  I følge aldersfordelingsstatistikken (s 44 i hoveddokumentet), har AFT 5 arbeidstakere mellom 65-69 år og ytterligere 12 mellom 60-64 år. Dette gir ingen dramatisk prosentvis avgang ved AFT i de neste årene. 

Problemet med rekruttering til faglige stillinger er likevel stort, men det er ikke spesielt knyttet til alderssammensetningen. Dette er beskrevet over under pkt. 6.2. 
Et av avdelingens mål er å øke andel kvinnelige ansatte i undervisnings- og forskningsstillinger. Dette er utfordrende i en situasjon der det generelt er vanskelig å rekruttere ansatte fra bransjer der kvinner tradisjonelt er i mindretall. I måltavla er det lagt opp til en begrenset økning av kvinneandelen i planperioden. Men førsteprioritet fra avdelingens side er å få besatt ledige stillinger med best mulig dekkende kompetanse.

6.5. Tjenestefri med lønn for tilsatte over 62/65 år
Hvis slike tiltak får eldre arbeidstakere til å stå lengre i jobb, vil det være positivt for AFT (jf. svar gitt over). Men i tillegg til de rent økonomiske sidene, er tilgangen på kvalifiserte vikarer så liten at det kan bli problematisk å skaffe slike for de lærere som har ekstra tjenestefri. 

6.6. Sykefravær

I tråd med IA-avtalen og HiSTs rutiner ved sykefravær, vil avdelingen fortsatt ha fokus på området i form av en tett oppfølging av den enkelte medarbeider. Derfor anser vi risikoen for varig økning i avdelingens sykefravær som middels. Men konsekvensene av en slik økning kan være vesentlig i dagens arbeidsmarked.

Da HiST inngikk IA- avtalen i 2005, var målet å stabilisere det legemeldte sykefraværet på 4,5 % i året. AFT er en av avdelingene ved HiST som har hatt gjennomgående lavt sykefravær. En forklaring kan være at avdelingen har en overrepresentasjon av menn blant sine ansatte. Samtidig viser statistikken at kvinner generelt har et høyere sykefravær enn menn. Tallene forteller at 

· det legemeldte sykefraværet ved AFT i 2007 var 5,9 % for kvinner og 2,4 % for menn.  I 2006 var tilsvarende tall 5,3 % for kvinner og 2,1 % for menn. 
· samlet sykefravær for AFT var på 3,1 % i 2007 (2,9 % i 2006).
Avdelingens mål er at sykefraværet skal holde seg på samme nivå som i 2007, dvs. totalt sykefravær ca 3 %.

6.7. Arealeffektivisering
Arealene AFT disponerer er godt utnyttet. Ved BYG og forkursene er de en medvirkende begrensende faktor mht. å kunne ta opp flere studenter. Det er foreslått ombygginger ved EDT, som sannsynligvis ville hatt effekt på arealutnyttelsen i Gunnerus gt 1 dersom de ble gjennomført. Så langt har man imidlertid ikke funnet rom for dette.

Det er pr. i dag vanskelig å se for seg bedre utnyttelse innenfor eksisterende bygningsmasse. I en situasjon der søkningen til AFTs studier er på vei opp (11 % fra 2006 til 2007), kan vi regne med ytterligere press på arealene. 

Pr i dag har avdelingen et mindre utleieforhold i deler av kjelleren i Gunnerusgt. 1. Forholdet gjelder en tidligere ansatt, nå pensjonist, som driver gründervirksomhet rettet mot aluminiumsindustrien.
6.8. Øvrige vurderinger knyttet til strategiområde effektiv organisasjon

I vedlagte matrise for risikovurdering, har vi også  vurdert risiko vedrørende 
· ukontrollert merforbruk av bevilgning, 
· vedvarende underskudd på eksternfinansierte prosjekter. 
Felles for disse er lav sannsynlighet for at disse hendelsene skal inntreffe, men stor konsekvens dersom så skjer. Det er allerede etablert rutiner bruk av bevilgningen og for budsjettering og prissetting av eksternfinansierte prosjekt, og disse fungerer godt. Nye tiltak vil bli satt i verk hvis det blir nødvendig, og vi mener vi har god kontroll over økonomien.. 

� Summen av virksomheten i de to første punktene er 12 millioner kroner i 2010, jfr. måltavla der disse punktene er slått sammen. Da vi satte dette målet i 2004, var vi klar over at det var svært ambisiøst. I måltavla har vi tatt konsekvensen av dette og justert den samlede målsettingen ned til 7,5 MNOK ( HiST-S 3.2.1.). 








